钦定古今图书集成/方舆汇编/职方典/第1156卷 > 《檀溪湖长堤表》前人
## 钦定古今图书集成/方舆汇编/职方典/第1156卷 > 《檀溪湖长堤表》前人

凡士之利济，不必于天下也，期于必济而济。天下之
心，于此乎基之。盖济一方为少，以我之必济，适济乎
人之所欲济，则为多。夫孔孟盖难之乎言济矣。孔子
不许子贡之博施，孟子不取子产之舆济。夫子贡固
欲实试之于济，子产乃偶一为之耳，而圣贤辨之不
遗馀力。故一穷之以所不到，而济乃穷矣；一穷之以
所必到，而日乃穷矣。吾独谓檀溪湖长堤之济之不
穷也。湖形若仰釜，缺其南以受田家等九冲之水，缺其西北以受七里山十八叉之水，盖雨集若横河焉，
行者苦之。常从此径走山麓，多失跌，若沟中之瘠。躐
湖而过，则荷校灭耳，夷于左腹，人益患苦其妇女子
患苦尤甚。盖初雨胶，再雨行，负涂无不豕矣。湖田可
数百亩，亩岁不一锺，而半为泥，是耕与旅俱病矣。余
与郭懋德闵多人之陷溺，开利济之坦途，疏请于太
守慈谿冯公，亲临湖上，告于后土，然后行事。是日，郡
丞锺公、司理程公皆会于湖，插标定址，延七百丈，红
黄遍野，金紫相耀。而镇宁王府两宗侯相与俱来。两
君乃酹酒矢于众曰：“是役也，不醵赀，不定首，各为赀
也，即各为首也。”余与懋德乃先筑五丈，为众人倡，由
是得五丈者若干人，为三丈、二丈者若干人，缉续鳞
次，奕然就理，凡三百丈。至于桥，桥以西，南漳尹傅公
使其上舍叶自新等率众助之。经始于丁未九月，讫
工于戊申三月。堤基阔三丈，高一丈五尺，堤旁沟深
广各五尺，湖身升为堤，堤上为冯公祠三楹，以待暑
雨。水濬于沟，不损田，无泛滥难行之患，而暑雨无虑，
田皆有获矣。是役也，旅亦济，农亦济，见其人实受之，
以是为济，可不谓济乎？投足皆便，可不谓“日足”人悦
乎？盖自古因人之利不费，因人之功易举。人自为筑，
无醵赀干没之弊；筑自为首，无掠人成名“之迹，不费
公廪，不役夫匠，而有乐与从事之美。是役也可谓善
举矣。令济天下者皆如是，以人济人而济不劳，虽起
子产、子贡而语之无可置轩轾，是长堤所为宜表也。